**H πραγματικότητα της ασφάλισης των δημοσίων υπαλλήλων στον e-ΕΦΚΑ**

*Ηρακλής Πατεράκης*

*Ειδικός Συνεργάτης Υφυπουργού Εργασίας και Κοινωνικής Ασφάλισης, Δ.Ν. Νομικής Σχολής ΕΚΠΑ, Εντεταλμένος Διδάσκων Παραγωγικών Σχολών Ενόπλων Δυνάμεων*

# **I. Εισαγωγή**

Οι δημόσιοι υπάλληλοι αποτελούν μία ειδικότερη ομάδα ασφαλισμένων, οι οποίοι στην ελληνική έννομη τάξη αντιδιαστέλλονται συχνά από τους μισθωτούς του ιδιωτικού τομέα και ασφαλώς τους ελεύθερους επαγγελματίες και τους αυτοαπασχολούμενους. Οι μεταξύ τους διαφορές ανάγονται κατά κύριο λόγο στο νομικό πλαίσιο που διέπει την προσφορά της δημόσιας υπηρεσίας και τις συνταξιοδοτικές διατάξεις. Είναι πάντως δεδομένο ότι ειδικά στο συνταξιοδοτικό σύστημα, παρατηρείται μία διαρκής σύγκλιση των διατάξεων την τελευταία δεκαπενταετία, με γνώμονα τα κοινά χαρακτηριστικά μεταξύ της συνταξιοδότησης του Δημοσίου και της επέλευσης του ασφαλιστικού κινδύνου του γήρατος. Παράλληλα, κρίνεται σκόπιμο να υπογραμμίσουμε ότι και οι ασφαλισμένοι του Δημοσίου αποτελούν μια ετερόκλητη κατηγορία, αποτελούμενη από τους δημόσιους λειτουργούς, τους πολιτικούς υπαλλήλους και τους στρατιωτικούς[[1]](#footnote-1).

# **II. Η ιστορική διάσταση των δημοσίων συντάξεων**

Οι δημόσιοι υπάλληλοι υπήρξαν επί μακρόν μία διακριτή κατηγορία «ασφαλισμένων», υπαγόμενοι σε ένα αυτοτελές, σαφώς διακρινόμενο από την κοινωνική ασφάλιση, συνταξιοδοτικό σύστημα έως και το 2010. Έτσι, ήδη με τον Ν. ΧΒΝ του 1861 ιδρύθηκε το Ειδικό Ταμείο Συντάξεων, το οποίο μάλιστα προέβλεπε την καταβολή εισφορών ύψους 5% επί του μισθού, ενώ λίγα χρόνια αργότερα το 1877[[2]](#footnote-2), υλοποιήθηκε η συγχώνευση του ανωτέρω Ταμείου, με το Δημόσιο Ταμείο. Αξίζει στο σημείο αυτό να παρατηρήσουμε ότι η καταβολή εισφορών δεν υπήρξε ανέκαθεν μία δεδομένη συνθήκη, συνδεόμενη με τη γέννηση του συνταξιοδοτικού δικαιώματος, αλλά σε ορισμένες χρονικές περιόδους απουσίαζε παντελώς[[3]](#footnote-3)· εντούτοις από τη θέση σε ισχύ των Ν. 1902/1990 και 2084/1992 έως σήμερα, το δικαίωμα των δημοσίων λειτουργών, υπαλλήλων και στρατιωτικών στη σύνταξη, συμβαδίζει με την καταβολή κρατήσεων, χωρίς ωστόσο να ταυτίζονται πλήρως σημασιολογικά με τις εισφορές της κοινωνικής ασφάλισης. Όπως θα παρατηρήσουμε στη συνέχεια, διαφοροποιήσεις για τους δημοσίους υπαλλήλους και λειτουργούς υπήρχαν και στις προϋποθέσεις συνταξιοδότησης και στον υπολογισμό των συνταξίμων παροχών.

Το ειδικό συνταξιοδοτικό καθεστώς των δημοσίων υπαλλήλων, λειτουργών και στρατιωτικών, ελλείψει ρητής συνταγματικής διάταξης, στηρίχθηκε σε ένα πλέγμα συνταγματικών διατάξεων (άρθρ. 23 παρ. 2, άρθρ. 29 παρ. 3, άρθρ. 45, άρθρ. 103 και 104), το οποίο αποδίδεται συνοπτικά ως εξής: εφόσον υφίστανται προσυνταξιοδοτικά υπηρεσιακής υφής διαφορές, δέον όπως αυτές αντικατοπτριστούν και κατά τη συνταξιοδότηση. Ωστόσο, το καθεστώς αυτό, που ρητά αναγνωρίζεται και από την κοινό νομοθέτη, αποτυπώνεται ακριβέστερα στη νομολογία του Ελεγκτικού Συνεδρίου (ΕλΣυν). Κυριότερο στοιχείο αυτού του καθεστώτος είναι -κατά την πάγια νομολογία του ΕλΣυν- ο προσδιορισμός της σύνταξης ως συνέχειας του μισθού των δημοσίων υπαλλήλων[[4]](#footnote-4) · θέση που διατηρείται και μετά τη θέση σε ισχύ των Ν. 4387/2016 και 4670/2020[[5]](#footnote-5).

# **III. Το νομικό πλαίσιο των δημοσίων συντάξεων**

Έως το 2010, το βασικό θεσμικό κείμενο για τη ρύθμιση των ζητημάτων συνταξιοδότησης των πολιτικών δημοσίων υπαλλήλων, των δημοσίων λειτουργών και των στρατιωτικών ήταν ο Κώδικας Πολιτικών και Στρατιωτικών Συντάξεων (ΚΠΣΣ). Στη νεότερη ιστορία, ο ΚΠΣΣ εκδόθηκε τέσσερις φορές, σε διάστημα πενήντα οκτώ ετών, από το 1951 έως το 2009[[6]](#footnote-6). Σε αυτόν περιλαμβάνονται οι χρονικές προϋποθέσεις συνταξιοδότησης, ο καθορισμός των συνταξίμων αποδοχών, οι διατάξεις για τη θεμελίωση συνταξιοδοτικού δικαιώματος των ανικάνων και της χηρείας. Παράλληλα, περιέχονται επιμέρους διατάξεις που ρυθμίζουν περιφερειακά της συνταξιοδότησης ζητήματα, όπως η συρροή απασχόλησης και λήψης σύνταξης, η υποβολή αίτησης συνταξιοδότησης, η διαδικασία αναγνώρισης σύνταξης των παθόντων υπαλλήλων και φυσικά, ζητήματα σχετικά με την άσκηση διοικητικών προσφυγών και ενδίκων βοηθημάτων. Το εν λόγω θεσμικό κείμενο έχει εν πολλοίς τροποποιηθεί σε ένα σημαντικό τμήμα του από το 2009 και εξής, ενώ περιλαμβάνει διατάξεις που πλέον δεν συναντούν πρακτικό πεδίο εφαρμογής. Αξιοσημείωτο είναι ότι οι ευνοϊκοί όροι συνταξιοδότησης, αποτελούσαν ένα ισχυρό κίνητρο επιλογής της σταδιοδρομίας στο Δημόσιο, αφού με τη συμπλήρωση 25 ετών συντάξιμης υπηρεσίας και του 43ου έως 55ου έτους της ηλικίας κατά κανόνα, ο υπάλληλος θεμελίωνε συνταξιοδοτικό δικαίωμα με υψηλά ποσοστά αναπλήρωσης συνταξίμων αποδοχών[[7]](#footnote-7).

Από το 2010 έως και το 2022, επήλθαν ουσιώδεις αλλαγές, οι οποίες σε μεγάλο βαθμό αναμόρφωσαν -μεταξύ άλλων και- το συνταξιοδοτικό σύστημα του Δημοσίου, χωρίς ωστόσο να το καταργήσουν ρητά ή σιωπηρά. Εάν επιχειρούσαμε μία -για λόγους αμιγώς συστημικούς- χρονική κατάτμηση του ανωτέρω διαστήματος, θα διακρίναμε την α’ περίοδο από το 2010 έως το 2015, την β’ περίοδο από το 2016 έως το 2020 και την γ’ περίοδο στο διάστημα από το 2020 και εξής. Από τότε έως σήμερα, ένα μόνο παρέμεινε αμετάβλητο: η αποκλειστική αρμοδιότητα του Ελεγκτικού Συνεδρίου (ΕλΣυν) για την εκδίκαση συνταξιοδοτικών διαφορών και τη γνωμοδότηση για συνταξιοδοτικά νομοσχέδια. Κι αυτό διότι, η μεταβολή αυτής της αρμοδιότητας θα προϋπέθετε συνταγματική αναθεώρηση, η οποία θα τροποποιούσε το άρθρο 98 παρ. 1 Σ και συναφώς τις οικείες διατάξεις του ΚΠΣΣ και του Ν. 4700/2020[[8]](#footnote-8).

Κατά την πρώτη λοιπόν περίοδο, υπήρξε άμεση παρέμβαση στα όρια ηλικίας συνταξιοδότησης, τα έτη υπηρεσίας για θεμελίωση συνταξιοδοτικού δικαιώματος, τον καθορισμό και το ύψος των συνταξίμων αποδοχών και επιμέρους μισθολογικών παροχών που συνδέονταν με την έξοδο από την ενεργό υπηρεσία[[9]](#footnote-9). Κατά τη δεύτερη περίοδο, υλοποιήθηκαν μέτρα που αύξαναν τα όρια ηλικίας συνταξιοδότησης των δημοσίων υπαλλήλων, ενώ κατόπιν έκδοσης δικαστικών αποφάσεων, αποφασίστηκε για ορισμένες κατηγορίες δημοσίων υπαλλήλων, η αναδρομική επιστροφή ενός μέρους των περικοπεισών συντάξεών ή των μισθών τους, κατά περίπτωση. Επίσης, μείζονος σημασίας ήταν το ότι τα Μετοχικά Ταμεία Πολιτικών Υπαλλήλων, Στρατού, Ναυτικού και Αεροπορίας, παρέμειναν εκτός του e-ΕΦΚΑ. Αυτό συνεπήχθη τη μεταβολή του υπολογισμού των παροχών των ταμείων[[10]](#footnote-10), τα οποία έφεραν -και συνεχίζουν να φέρουν- την αποκλειστική ευθύνη για την οικονομική βιωσιμότητά τους, μη χρηματοδοτούμενα από τον κρατικό προϋπολογισμό. Οι μεταβολές επεκτάθηκαν και στις εφάπαξ παροχές των δημοσίων υπαλλήλων με στόχο τη διασφάλιση της βιωσιμότητας του συστήματος. Αυτό βέβαια που μεταβλήθηκε ουσιωδώς, ήταν οι προϋποθέσεις μεταβίβασης της σύνταξης του θανόντος υπαλλήλου στον επιζώντα σύζυγο και τα τέκνα του και η αντιμετώπιση του χρόνου παράλληλης ασφάλισης και λήψης σύνταξης χηρείας[[11]](#footnote-11), τα οποία ρυθμίζονται πλέον ομοιόμορφα για το σύνολο των ασφαλισμένων. Ως προς τη σύνταξη αναπηρίας, προβλέφθηκε η θέσπιση ενιαίων ρυθμίσεων για το σύνολο των ασφαλισμένων, ωστόσο έως σήμερα δεν έχουν υλοποιηθεί, με αποτέλεσμα να εξακολουθεί η εφαρμογή των διατάξεων του ΚΠΣΣ. Κατά την τρίτη περίοδο, αυτό που κυριαρχεί είναι η ψηφιοποίηση-αυτοματοποίηση των διαδικασιών συνταξιοδότησης και η συμπόρευση συνταξιοδοτικών και κοινωνικοασφαλιστικών ρυθμίσεων, με παράλληλη αναγνώριση της ύπαρξης του ειδικού συνταξιοδοτικού καθεστώτος για τους δημοσίους υπαλλήλους. Η περίοδος αυτή, έχει -κατά τα διαφαινόμενα- προσλάβει έναν χαρακτήρα εξορθολογισμού του συνταξιοδοτικού συστήματος του Δημοσίου, σε ζητήματα όπως της προσμέτρησης αυξημένων ετών υπηρεσίας των πολιτικών και των στρατιωτικών υπαλλήλων, της παγίωσης της ελάχιστης ηλικίας συνταξιοδότησης στα εξήντα δύο (62) έτη και την αύξηση των ποσοστών αναπλήρωσης της ανταποδοτικής σύνταξης[[12]](#footnote-12).

Το ότι οι δημόσιοι υπάλληλοι αποτελούν μία «ιδιαίτερη κατηγορία ασφαλισμένων»[[13]](#footnote-13), δεν συνεπήχθη τη θέσπιση ειδικότερων διατάξεων, καθώς για τον υπολογισμό των παροχών τους, ισχύει ό,τι και για τους λοιπούς μισθωτούς ασφαλισμένους εντός του e-ΕΦΚΑ. Το δε ύψος των ασφαλιστικών εισφορών τους διαμορφώθηκε στο 20% επιμεριζόμενο σε εργοδότη και εργαζόμενο, στο ίδιο δηλαδή επίπεδο με αυτό των μισθωτών[[14]](#footnote-14). Επίσης, κρίσιμο είναι ότι το μείζον τμήμα της επικουρικής ασφάλισής τους[[15]](#footnote-15), παρέμεινε εκτός e-ΕΦΚΑ οιονεί αυτοτελές, μη χρηματοδοτούμενο από τον κρατικό προϋπολογισμό και ευέλικτο ως προς τη διαμόρφωση των κανόνων απονομής παροχών, θεμελίωσης συνταξιοδοτικού δικαιώματος και απόδοσης εισφορών. Πλέον, ο e-ΕΦΚΑ[[16]](#footnote-16) έχει αρμοδιότητα επί των ζητημάτων λήψης των εισφορών από τις αρμόδιες δημόσιες υπηρεσίες μέσω της υποβολής Αναλυτικών Περιοδικών Δηλώσεων (ΑΠΔ), τη διεκπεραίωση της σχετικής αίτησης συνταξιοδότησης των υπαλλήλων και την απονομή των παροχών στους τελευταίους, από τον χρόνο θεμελίωσης συνταξιοδοτικού δικαιώματος. Ο Ν 4387/2016, εξαίρεσε βέβαια ορισμένες κατηγορίες συνταξιούχων δημοσίων υπαλλήλων από την ένταξη στον ΕΦΚΑ, με έρεισμα τις ειδικές συνθήκες υπό τις οποίες αυτοί τελούν[[17]](#footnote-17).

Τέλος, κρίνεται σκόπιμο να σημειώσουμε ότι για μακρό χρονικό διάστημα, ανέκυπτε το ζήτημα της συνταγματικότητας ή μη της ένταξης των δημοσίων υπαλλήλων σε έναν ενιαίο ασφαλιστικό φορέα. Εντούτοις, αυτό λύθηκε οριστικά από το Ελεγκτικό Συνέδριο, με τις αποφάσεις 2020/2020 και 504/2021 της Ολομέλειάς του[[18]](#footnote-18), με τις οποίες και αναγνωρίστηκε η ευχέρεια του νομοθέτη επί της οργάνωσης της κοινωνικής ασφάλισης και η συνταγματικότητα της υπαγωγής των διαφόρων κατηγοριών ασφαλισμένων σε έναν ενιαίο φορέα. Εκτιμούμε όμως, ότι αυτό αποτέλεσε -και εξακολουθεί να αποτελεί- ήσσονος σημασίας ζήτημα, καθώς ανεξάρτητα από τον φορέα ασφάλισης, αυτό που ενδιαφέρει είναι το ουσιαστικό δίκαιο · άλλως ειπείν οι εφαρμοστέες διατάξεις.

# **IV. Η ειδική σχέση εξουσίασης**

Όπως αναφέραμε και προηγουμένως, το ειδικό συνταξιοδοτικό καθεστώς ερείδεται επί ενός ιδιαίτερου υπαλληλικού και υπηρεσιακού πλαισίου, το οποίο σε αντίθεση με το συνταξιοδοτικό, έχει παραμείνει αμετάβλητο. Το ζήτημα που ανακύπτει, δεν είναι άλλο από την αξιολόγηση αυτής της σχέσης και της επίδρασής της (ή μη) στο συνταξιοδοτικό καθεστώς, ιδίως εάν υποτεθεί ότι ο νομοθέτης θα κληθεί να επαναπροσδιορίσει τα ποιοτικά χαρακτηριστικά αυτού.

Οι δημόσιοι υπάλληλοι και λειτουργοί, περιβάλλονται από μονιμότητα[[19]](#footnote-19) και ισοβιότητα αντίστοιχα, γεγονός που εγγυάται την απρόσκοπτη και ανεπηρέαστη εκτέλεση των καθηκόντων τους. Αν και προέκυψαν ως ανάγκη άλλων ιστορικών περιόδων, δεν μπορούμε να αγνοήσουμε τις συνέπειες αυτής της επιλογής. Αφενός, εμπεδώνεται ένα κλίμα ασφάλειας για τον υπάλληλο ως προς την σταθερότητα της απασχόλησής του και συναφώς του μηνιαίου μισθού του, και αφετέρου, δημιουργείται ένας ισχυρός περιορισμός των δυνατοτήτων του για διεύρυνση του εισοδήματός του, μέσω επιπρόσθετης, παράλληλης απασχόλησης[[20]](#footnote-20). To κυριότερο βέβαια, από άποψη κοινωνικής ασφάλισης είναι ότι δεν προκύπτουν ασυνέχειες στην ασφάλισή τους, καθώς οι εισφορές τους καταβάλλονται αδιάλλειπτα από το Δημόσιο, ενώ δημιουργείται και ένα σταθερό σημείο αναφοράς ως προς τον συντάξιμο μισθό τους. Συγχρόνως, μεταξύ ενός δημοσίου υπαλλήλου και ενός μισθωτού ή αυτοαπασχολούμενου υφίστανται έντονες διαφοροποιήσεις τόσο στους όρους κτήσης-απώλειας της ιδιότητας[[21]](#footnote-21) όσο και σε επιμέρους εκφάνσεις του υπαλληλικού/εργασιακού βίου. Οι εξετάσεις μέσω ΑΣΕΠ[[22]](#footnote-22), η φοίτηση σε Παραγωγικές Σχολές (ΕΣΔΛ, ΕΚΔΔΑ, ΑΣΕΙ, ΑΣΣΥ), η περιοδική υγειονομική εξέταση, το πειθαρχικό δίκαιο, το νομικό πλαίσιο μεταθέσεων, η αδυναμία διαπραγμάτευσης μισθολογικών και μη, όρων, αποτελούν μερικά μόνο από τα κρισιμότερα ζητήματα, στο πεδίο αυτό. Το τελευταίο ζήτημα αποκτά ιδιαίτερη βαρύτητα αν ληφθεί υπόψιν αφενός το χάσμα των μισθών μεταξύ ιδιωτικού και δημοσίου τομέα και αφετέρου το ότι οι συντάξιμες παροχές εξαρτώνται αποκλειστικά από τον μισθό[[23]](#footnote-23) των δημοσίων υπαλλήλων. Για ορισμένες μάλιστα κατηγορίες όπως οι στρατιωτικοί, οι σωφρονιστικοί υπάλληλοι και οι δικαστικοί λειτουργοί, οι ανωτέρω παράγοντες επιδρούν καθοριστικά και στη διαμόρφωση ιδιαίτερων προϋποθέσεων συνταξιοδότησης, ιδίως των ορίων ηλικίας και των συνολικών συνταξίμων ετών.

# **V. Τελικά συμπεράσματα**

Μολονότι ο νομοθέτης ήδη από το 2010 επεδίωξε -και εν τέλει επέτυχε- τη διάπλαση ενός ενιαίου συστήματος κοινωνικής ασφάλισης, το συνταξιοδοτικό πλαίσιο των δημοσίων υπαλλήλων και λειτουργών, εξακολουθεί να αντιμετωπίζεται ως aliud. Απόδειξη αυτού, αποτελεί η πρόσφατη νομολογία του ΕλΣυν, όπου το Δικαστήριο ποσοτικοποίησε την «εύλογη αναλογία» των συνταξιοδοτικών παροχών των στρατιωτικών και, λαμβάνοντας υπόψιν ένα εύρος παραγόντων, οδήγησε στον ορισμό ελάχιστων ποσοστών αναπλήρωσης των συνταξιοδοτικών τους παροχών[[24]](#footnote-24) με σημείο αναφοράς τον τελευταίο εν υπηρεσία μισθό. Αυτό για το οποίο δεν χωρεί καμία αμφισβήτηση και εν τέλει δεν διαδραματίζει ιδιαίτερο ρόλο στην όλη λειτουργία του συνταξιοδοτικού συστήματος είναι η ένταξη των δημοσίων υπαλλήλων, λειτουργών και στρατιωτικών στον e-ΕΦΚΑ, ως αμιγώς οργανωτικό του συστήματος μέτρο[[25]](#footnote-25).

Με τη θέση σε ισχύ του Ν. 4387/2016, ως επιδίωξη του νομοθέτη τέθηκε ο συγκερασμός των αντίρροπων τάσεων στο ασφαλιστικό σύστημα[[26]](#footnote-26). Εύλογα λοιπόν, γεννάται το ερώτημα περί των αιτιών της συνταξιοδοτικής διαφοροποίησης των δημοσίων υπαλλήλων από τους λοιπούς ασφαλισμένους και της συνακόλουθης δικαιολογητικής βάσης αυτής. Η χάραξη των ορίων του συνταξιοδοτικού συστήματος προϋποθέτει ενδελεχή μελέτη, καθώς πρόκειται αναμφίβολα για μία άκρως απαιτητική διαδικασία. Ο προσανατολισμός του νομοθέτη έχει τεθεί προς την κατεύθυνση της μέγιστης δυνατής εξομοίωσης του νομικού πλαισίου, με γνώμονα την αρχή της ισότητας. Το ζητούμενο λοιπόν δεν είναι άλλο, από την αποτύπωση των πεδίων εκείνων στα οποία, ανεξάρτητα από την εννοιολογική διαφοροποίηση των ασφαλιστικών ρυθμίσεων, χωρεί η συνταξιοδοτική/κοινωνικοασφαλιστική εξομοίωση των δημοσίων υπαλλήλων με τους λοιπούς ασφαλισμένους. Κι αυτό διότι, στον ΚΠΣΣ αντικατοπτρίζονται ιδιαίτερες πτυχές του δημοσιοϋπαλληλικού δικαίου. Συγχρόνως, δεν πρέπει να διαφύγει της προσοχής μας ότι ο ΚΠΣΣ είναι θεσμικό κείμενο εν μέρει παρωχημένο, ενώ χρήζει επανέκδοσης και ενσωμάτωσης των νομοθετικών αλλαγών που έχουν μεσολαβήσει από το 2010 έως σήμερα. Αυτό δεν αποκλείει βέβαια, την εναλλακτική λύση της έκδοσης ενιαίων κανονισμών, οι οποίοι θα ενσωματώνουν επιμέρους διατάξεις της συνταξιοδοτικής νομοθεσίας του Δημοσίου, στο μέτρο που αυτές ανταποκρίνονται στην ιδιαίτερη φύση εκάστης δημόσιας υπηρεσίας.

Επιπροσθέτως, κρίνεται σκόπιμο να υπογραμμίσουμε ότι οι δημόσιοι υπάλληλοι δεν ταυτίζονται -εννοιολογικά ή νομικά- με τους εργαζομένους, ούτε θα ευσταθούσε κάποια τελολογική ή αναλογική ερμηνεία, ώστε να υπαχθούν στην έννοια αυτή, όπως ορίζεται στο άρθρ. 22 παρ. 5 Σ. Οι μεν δημόσιοι υπάλληλοι κατά την προσφορά της υπηρεσίας τους διέπονται από διατάξεις δημοσίου δικαίου, οι δε εργαζόμενοι από διατάξεις της εργατικής νομοθεσίας · συνεπεία τούτου, το εφαρμοστέο δίκαιο διαφέρει ουσιωδώς, καθώς έχει προσαρμοστεί στα εγγενή χαρακτηριστικά της δημόσιας υπηρεσίας και της εξαρτημένης εργασίας, αντίστοιχα. Αυτοτελώς ορώμενα τα ανωτέρω, δεν αποκλείουν a priori τη θέσπιση όμοιων ρυθμίσεων για δημοσίους υπαλλήλους και εργαζομένους, στο πεδίο της κοινωνικής ασφάλισης · απλώς, η εν λόγω συνταγματική διάταξη δεν δύναται να αποτελέσει τη δικαιολογητική βάση για το όμοιο των ρυθμίσεων. Εκτιμάται δε, ότι το ειδικό συνταξιοδοτικό καθεστώς των δημοσίων υπαλλήλων και λειτουργών θα ήταν δυνατό να αποτυπωθεί στο Σύνταγμα, εφόσον οι συνθήκες κριθούν ώριμες προς τούτο· ένα μόνο χρήζει προσοχής: η οριοθέτηση της έκτασης και της έντασης των διαφοροποιήσεων μεταξύ του ειδικού συνταξιοδοτικού καθεστώτος και του συστήματος κοινωνικής ασφάλισης, υπό το πρίσμα της αρχής της ισότητας, της αλληλεγγύης και της ανταποδοτικότητας[[27]](#footnote-27). Εξάλλου, ως προς το ζήτημα της εύλογης αναλογίας μισθού και σύνταξης, σημειώνεται ότι εκτός από την κύρια, υφίσταται και η επικουρική σύνταξη, η οποία θα μπορούσε να αξιοποιηθεί, για την ενίσχυση του ύψους των συνολικών συνταξίμων παροχών. Τέλος, κρίνεται αναγκαίος ο «επαναπροσδιορισμός» του δημοσίου υπαλλήλου, ως έννοιας και ιδιότητας στον χώρο της κοινωνικής ασφάλισης, προκειμένου μόνο όσοι έχουν διανύσει έναν μίνιμουμ χρόνο πραγματικής δημόσιας υπηρεσίας, να συγκαταλέγονται στον κύκλο των προσώπων που φέρουν αυτήν την ιδιότητα.

1. Ο όρος αυτός κατά το άρθρ. 25 του ΠΔ 169/2007 περιλαμβάνει τους στρατιωτικούς των Ενόπλων Δυνάμεων, το αστυνομικό προσωπικό της ΕΛ.ΑΣ, το προσωπικό του ΛΣ-ΕΛΑΚΤ και του το προσωπικό του Πυροσβεστικού Σώματος. Βλ. άρθρ. 25 παρ. 2 του ΠΔ 169/2007. [↑](#footnote-ref-1)
2. Αγαλλόπουλος Χ., Κοινωνικαί Ασφαλίσεις, 1955, σελ 24 επ. [↑](#footnote-ref-2)
3. Κατρούγκαλος Γ., Η (πολιτική) σύνταξη ως κοινωνικό δικαίωμα, ΕΔΚΑ, 2017, σελ. 419 - 420. [↑](#footnote-ref-3)
4. Για το ζήτημα της σύνταξης ως συνέχειας του μισθού, βλ. Λιγωμένου Α., Η νομική φύση του συνταξιοδοτικού  δικαιώματος των δημοσίων υπαλλήλων, ΕΔΚΑ 1999, σελ. 913 επ. [↑](#footnote-ref-4)
5. Βλ. 244/2017, 2020/2020, 73/2023 και 695/2024 ΕλΣυν (Ολ.). [↑](#footnote-ref-5)
6. Τα νομοθετήματα κατά σειρά είναι τα εξής: ΑΝ 1854/1951, ΠΔ 1041/1979, ΠΔ 166/2007, ΠΔ 169/2007. [↑](#footnote-ref-6)
7. Βλ. συνδυαστικά τα άρθρ. 9, 34 και 55 του ΠΔ 169/2007, όπως ίσχυαν κατά τον χρόνο δημοσίευσης του ΚΠΣΣ και πριν την έκδοση του Ν 3863/2010 (και όσων τον ακολούθησαν). [↑](#footnote-ref-7)
8. Παπαρρηγοπούλου Πεχλιβανίδη Πατ., Δίκαιο Κοινωνικής Ασφάλισης, Νομική Βιβλιοθήκη, 2016, σελ 480-482. [↑](#footnote-ref-8)
9. Οι συνέπειες ήταν εντονότερες αν ληφθεί υπόψιν ότι κατά την περίοδο αυτή υλοποιήθηκαν ταυτόχρονα περισσότερα μέτρα που οδήγησαν σε περικοπή της σύνταξης των συνταξιούχων του Δημοσίου · πρώτον, μειώσεις άμεσα εφαρμοστέες στους συνταξιούχους με κριτήριο το ύψος των συντάξιμων παροχών τους και δεύτερον μειώσεις στους μισθούς των εν ενεργεία δημοσίων υπαλλήλων, οι οποίες επηρέαζαν το ύψος των συνταξίμων αποδοχών των ήδη συνταξιούχων υπαλλήλων και λειτουργών βάσει των διατάξεων του ΚΠΣΣ. [↑](#footnote-ref-9)
10. Βλ. ενδεικτικά 3487/2008 ΟλΣτΕ, 430/2022 ΔΕφΑθ και 8772/2022 ΔΠρΑθ. [↑](#footnote-ref-10)
11. Στο συγκεκριμένο ζήτημα επήλθαν πολλές αλλαγές από το 2016 έως σήμερα, όπως αυτές αποτυπώνονται κυρίως στις Α.Π.: 679812/30 Απρ 2024/Εγκ 24/2024 e-ΕΦΚΑ, Α.Π.: 551084/15 Απρ 2024/Εγκ 21/2024 e-ΕΦΚΑ, Α.Π: 16750/27 Φεβ 2024/Εγκ 167/2024 ΥΠΕΚΑ και Αρ. Πρωτ.: Φ.80000/28443/892/18 Ιουλ 2019/Εγκ 8/2019 ΥΠΕΚΥΠ. [↑](#footnote-ref-11)
12. Στην εν λόγω αύξηση οδηγήθηκε ο νομοθέτης κατόπιν της έκδοσης των αποφάσεων 1880-1891/2019 ΟλΣτΕ. Μολονότι η αύξηση αυτή ίσχυσε και για τους λοιπούς ασφαλισμένους, αυτό δεν μειώνει την αξία της για τους συνταξιούχους του Δημοσίου. [↑](#footnote-ref-12)
13. Βλ. Αιτιολογική Έκθεση στο σχέδιο νόμου «Ασφαλιστική μεταρρύθμιση και ψηφιακός μετασχηματισμός Εθνικού Φορέα Κοινωνικής Ασφάλισης (e-Ε.Φ.Κ.Α.) και άλλες διατάξεις», 2020, σελ 2. Όπως γίνεται αντιληπτό από την αιτιολογική έκθεση, οι λόγοι βιωσιμότητας του συνταξιοδοτικού συστήματος και οι δημοσιονομικές πιέσεις αποτέλεσαν εν πολλοίς τη δικαιολογητική βάση της μεταρρύθμισης τόσο στο διοικητικό-οργανωτικό πεδίο όσο και στο πεδίο του ουσιαστικού δικαίου. [↑](#footnote-ref-13)
14. Βλ. 10/2020 Εγκ e-ΕΦΚΑ, όπου παρατίθεται η μεταβολή των ποσοστών εισφορών έως το 2020. [↑](#footnote-ref-14)
15. Για το ότι τα Μετοχικά Ταμεία των Ενόπλων Δυνάμεων αποτελούν ΟΚΑ, βλ. 384/2012 Γνωμ. ΝΣΚ. Αντίθετα, το ΜΤΠΥ δεν είναι ΟΚΑ, αλλά αποκεντρωμένη υπηρεσία του ΥΠΕΚΑ, σύμφωνα με την 334/2024 ΣτΕ (Ολ.) και 2540/1997 ΣτΕ. [↑](#footnote-ref-15)
16. Βλ. Ομάδα Εργασίας - Κέντρο Έρευνας και Μελέτης Κοινωνικών Ασφαλίσεων, «Το συνταξιοδοτικό καθεστώς ΕΦΚΑ», 2018, σελ 374. [↑](#footnote-ref-16)
17. Για την ορθότητα της εν λόγω επιλογής, βλ. τις Ειδικότερες Παρατηρήσεις του Γενικού Επιτρόπου της Επικρατείας στο ΕλΣυν επί του άρθρ. 4 του Ν. 4387/2016 κατά την 1η Ειδική Συνεδρίαση της Ολομέλειας του ΕλΣυν της 20ης Απριλίου 2016 (σελ. 51). [↑](#footnote-ref-17)
18. Διαθέσιμες στην ιστοσελίδα του Δικαστηρίου <https://www.elsyn.gr/el/node/1123> και <https://www.elsyn.gr/el/node/1426>. [↑](#footnote-ref-18)
19. Δεσποτόπουλος Κ., Ο θεσμός της μονιμότητος των δημοσίων πολιτικών υπαλλήλων, Αθήνα 1924, σελ 27, . Συμεωνίδης Ι., Η μονιμότητα των δημοσίων υπαλλήλων στην εποχή των Μνημονίων, εκδ, Σάκκουλα, 2014, σελ 68 επ και Μαθιουδάκη Ι., «Η συνταγματική μονιμότητα των δημοσίων υπαλλήλων υπό αναθεώρηση. Τιμητικός Τόμος για τον καθηγητή Ιωάννη Κουκιάδη, εκδ Σάκκουλα, 2014, σελ 124 επ. [↑](#footnote-ref-19)
20. Βλ. ενδεικτικά ΔΙΔΑΔ/Φ.69/212/οικ. 13260/12-08-2022/Υπουργείο Εσωτερικών, [765/2023 ΔΕφ](javascript:open_next_rs('851281','','1',''))Αθ, 835/2023 ΔΕφΑθ, 81/2021 Γνωμ ΝΣΚ, 109/2019 Γνωμ. ΝΣΚ. [↑](#footnote-ref-20)
21. Πατεράκης Η., Στρατιωτικές συντάξεις: Νομικό πλαίσιο και προοπτική μίας νέας αρχιτεκτονικής, εκδ. Νομική Βιβλιοθήκη, 2023, σελ 19 επ. [↑](#footnote-ref-21)
22. Μαυρομούστακου Η., Αξιολόγηση δημοσίων υπαλλήλων, πρόσκληση και υπηρεσιακή εξέλιξη, εκδ Νομική Βιβλιοθήκη, 2016, σελ 1-3. [↑](#footnote-ref-22)
23. Αξίζει να σημειώσουμε ότι ο συντάξιμος μισθός, διακρίνεται σαφώς από τις τακτικές αποδοχές ενός μισθωτού του ιδιωτικού τομέα. [↑](#footnote-ref-23)
24. Πατεράκης Η., Σκέψεις επί της απόφασης 73/2023 ΕλΣυν, 4/2024 ΔτΚΑ, σελ. 895 επ. [↑](#footnote-ref-24)
25. Βροντάκης Μ., Τα συνταγματικά όρια της εξουσίας του νομοθέτη στον καθορισμό του τρόπου  και την επιλογή της μορφής οργανώσεως για την εξυπηρέτηση δημοσίου σκοπού, σε τιμητικό τόμο  ΣτΕ 75 χρόνια, 2004, σελ. 181 επ.  [↑](#footnote-ref-25)
26. Στεργίου Α. Δίκαιο Κοινωνικής Ασφάλισης, εκδ. Σάκκουλας, 2022, σελ 82. [↑](#footnote-ref-26)
27. Παπαρρηγοπούλου Πεχλιβανίδη Πατ, Δίκαιο Κοινωνικής Ασφάλισης, εκδ. Νομική Βιβλιοθήκη, 2025, σελ. 53 επ. [↑](#footnote-ref-27)